《方士有别号野鹤者为赋》
明代·黄衷

辽城留语想仙才，共道金精有化胎。赤壁梦中曾一见，紫云台上是重来。

孤踪直许秋鸾伴，远适宁虞海燕猜。花下鸣琴犹对我，素风应记蜀山回。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。